Diari Oficial de la Generalitat Valenciana


Sumari del DOGV 2418, del 31-12-1994 (1994/833443)

DECRET 266/1994, de 30 de desembre, del Govern Valencià, pel qual aprova el Reglament sobre el Regim Economico-Financer i Tributari del Canon de Sanejament.
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/12/30/266**

### Versions

 10/06/2014 - Actualitat  01/01/2002 - 09/06/2014  Text inicial: 01/01/1995 - 31/12/2001 

### Dades del document

Número de DOGV
:   2418

Data del DOGV
:   31-12-1994

Secció del DOGV
:   DISPOSICIONS GENERALS

Número del document
:   1994/833443


Data del document
:   30-12-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 10.06.2014**

 

**Decret 266/1994, de 30 de desembre, del Govern valencià, pel qual aprova el Reglament sobre el Règim Econòmico-Financer i Tributari del Cànon de Sanejament.**

 

[**(DOGV núm. 2418 de 31.12.1994)**](http://www.dogv.gva.es/datos/1994/12/31/pdf/1994_833443.pdf) **Ref. 2882/1994**

 

La Llei de la Generalitat Valenciana 2/1992, de 26 de març, de Sanejament de les Aigües Residuals de la Comunitat Valenciana, creà en l'article 20 i següents un recurs tributari de la Hisenda  Pública de la Comunitat Valenciana, denominat Cànon de sanejament, la recaptació del qual es destina a finançar les despeses de gestió, d'explotació, i, si escau, de construcció, de les instal·lacions de sanejament i depuració a què aquesta fa referència.

El Decret 18/1993, de 8 de febrer, regulà les normes de gestió del nou recurs tributari, en establir els criteris i els procediments pels quals havia de regir-se la gestió de recaptadora. L'experiència obtinguda en el transcurs dels dos primers anys de vigència del Cànon de sanejament ha demostrat la necessitat de desplegar i aclarir preceptes que no ho foren en el reglament esmentat, per això és convenient que s'aprove una nova versió del Reglament del Règim Econòmico-Financer i Tributari del Cànon de Sanejament.

Substancialment, el nou reglament introdueix modificacions quant als criteris de determinació de la base imposable pel mètode d'estimació objectiva, encara que mereix ser destacada com a novetat la regulació del procediment  de determinació del Cànon de sanejament per als usos industrials, al qual dedica el capítol III.

Aquest capítol, desplega el que disposa l'article 23.2 de la Llei 2/1992, de 26 de març, que estableix que per a la determinació del Cànon de sanejament concret per a una empresa o grup d'empreses, en els consums per usos industrials, es podran tenir en compte criteris tals com la incorporació ostensible de l'aigua als productes fabricats, la càrrega contaminant que s'incorpore a l'aigua utilitzada, i la depuració per part de la mateixa indústria.

Alhora, junt amb aquests criteris, s'ha considerat la conveniència d'introduir  com a factor corrector del volum les pèrdues d'aigua per evaporació, tan freqüents en determinats processos industrials, i l'addició d'aigua procedent de matèries primeres.

D'altra banda, les successives lleis de pressupostos promulgades des de l'entrada en vigor de la Llei de Sanejament, determinen que la quota de consum i la quota de servei per a usos industrials podran ser incrementades o disminuïdes d'acord amb els coeficients correctes segons els criteris esmentades. A aquest efecte, s'habilita el Consell per a aprovar les fórmules i els procediments de determinació dels factors que condicionen la quantificació d'aquests coeficients correctors.

Així doncs, es configura un coeficient corrector que resultarà de les fórmules previstes en l'annex d'aquest decret, i que modificarà la quota de consum i la quota de servei del Cànon de sanejament per usos industrials aplicables d'acord amb les tarifes vigents en cada moment. El coeficient corrector es determinarà a partir d'una declaració de producció d'aigües residuals que hauran de presentar els subjectes passius, i que té per finalitat individualitzar el Cànon de sanejament per usos industrials d'acord amb les característiques de l'abocament.

L'efecte final de l'aplicació del coeficient corrector és, doncs, que els usos industrials de l'aigua queden gravats econòmicament d'acord amb la quantitat total de contaminació aportada al medi receptor, fent efectiu el principi de «qui contamina paga».

D'altra banda, l'obligatorietat o la voluntarietat de presentar la declaració de producció d'aigües residuals és determinada per l'enquadrament de l'activitat que s'exercisca dins d'unes o altres seccions de la Classificació Nacional d'Activitats Econòmiques (CNAE).

En el primer supòsit, s'han inclòs aquells sectors d'activitats presumiblement amb un major potencial contaminant, i que per aquest motiu tindran una major repercussió del Cànon de sanejament. La determinació voluntària, s'ha arbitrat per a aquells sectors que poden resultar-ne afavorits, per no incorporar càrrega contaminant en els seus processos industrials.

El coeficient corrector es determinarà, doncs, a partir de les dades contingudes en la susdita declaració i el coeficient corrector resultant serà d'aplicació indefinida, llevat que canvien les circumstàncies que donaren lloc a la determinació.

Per això, d'acord amb el Consell d'Estat, a proposta del conseller d'Economia  i Hisenda, i amb la deliberació prèvia del Govern valencià, en la reunió del dia de 1994,

 

DECRETE

 

**Article únic**

Aprovar el Reglament sobre el Règim Econòmico-Financer i Tributari del Cànon de sanejament, creat per la Llei de la Generalitat Valenciana 2/1992, de 26 de març.

 

València, 30 de desembre de 1994

 

El President de la Generalitat Valenciana,

JOAN LERMA I BLASCO

 

 

Reglament sobre el Règim Econòmico-Financer.i Tributari  
 del Cànon de Sanejament

 

CAPITOL I. Disposicions generals

 

**Article primer. Objecte**

És objecte d'aquest reglament el desplegament normatiu del recurs tributari denominat «Cànon de sanejament», creat per la Llei de la Generalitat Valenciana 2/1992, de 26 de març, de Sanejament de les Aigües Residuals de la Comunitat Valenciana.

 

**Article segon. Concepte**

El Cànon de sanejament és un recurs tributari de la hisenda pública de la Generalitat Valenciana, que s'exigirà en l'àmbit territorial de la Comunitat Valenciana, i es destinarà al finançament de les despeses de gestió i d'explotació de les instal·lacions d'evacuació, tractament i depuració d'aigües a què fa referència la Llei de la Generalitat Valenciana 2/1992, de 26 de març, i, si escau, de les obres de construcció d'aquestes.

 

**Article tercer. Fet imposable**

El fet imposable està constituït per la producció d'aigües residuals, manifestada a través del consum mesurat o estimat d'aigües de qualsevol procedència.

 

**Article quart. Exempcions**

1. No s'exigirà el Cànon de sanejament als consums d'usos domèstics d'aquells municipis la població de dret dels quals incrementada, si escau, amb la mitjana ponderada de concentració estacional, no arribe als 500 habitants.

Amb caràcter excepcional, el Govern valencià podrà estendre aquesta exempció als llogarets, pedanies o nuclis de població separats a què fa referència la legislació de règim local, la població de dret dels quals unida, si escau, a la ponderada de concentració estacional, siga inferior a 500 habitants, en atenció a les seues especials característiques.

Mentre el Govern valencià no aprove un mètode de càlcul de la població estacional ponderada, únicament es tindrà en compte la població permanent, que estarà constituïda pel nombre d'habitants residents en cada municipi segons l'últim cens de població.

2. També n'estaran exempts:

a) Els consums d'aigua destinats a sufocar incendis i regar parcs o jardins públics.

b) L'alimentació d'aigua per a fonts públiques ornamentals.

Els contribuents amb dret a l'exempció poden sol·licitar, si escau, la devolució de les quantitats pagades en concepte de Cànon de sanejament que els hagen estat facturades, devolució que realitzarà l'Entitat Pública de Sanejament d'Aigües Residuals de la Comunitat Valenciana.

 

**Article cinqué. Meritació**

El Cànon de sanejament meritarà en el moment en què es consumisca l'aigua proveïda, i s'exigirà simultàniament amb les quotes corresponents al proveïment d'aigua, o en el moment d'obtenció d'aquesta en els supòsits de captació directa.

 

**Article sis. Pagament**

1. El pagament del Cànon de sanejament s'efectuarà en pagar les factures o els rebuts per consum d'aigua que satisfacen els subjectes passius contribuents.

A aquest efecte, i en aquestes factures o rebuts, s'hi especificarà l'import del Cànon com element independent, sense perjudici dels altres components que hi han de figurar.

2. L'import de la quota de servei es pagarà proporcionalment al període que comprenga la facturació del consum d'aigua.

L'import de la quota de consum es pagarà d'acord amb els metres cúbics d'aigua consumits en el període de facturació de què es tracte.

3. Aquelles persones, físiques o jurídiques, titulars d'aprofitaments d'aigua o propietàries d'instal·lacions de recollides d'aigües pluvials o similars, per a consum propi, efectuaran el pagament mitjançant liquidacions periòdiques en la forma que es determina en el capítol següent.

 

**Article seté. Subjecte passiu contribuent**

Estan obligats al pagament del Cànon de sanejament, en qualitat de contribuents, les persones físiques o jurídiques i les entitats que encara que manquen de personalitat jurídica, constituïsquen una unitat econòmica o un patrimoni separat, que realitzen qualsevol consum d'aigua susceptible de ser inclòs en el fet imposable.

Tret de prova en contrari, es considera com a contribuent qui figure com a titular del contracte de proveïment d'aigua, a qui adquirisca l'aigua per al consum directe, o siga titular d'aprofitaments d'aigua o el propietari d'instal·lacions de recollida d'aigües pluvials o similars per a consum propi.

 

**Article vuité. Substitut del contribuent.**

1. D'acord amb el que disposa l'article 27 de la Llei de la Generalitat Valenciana 2/1992, de 26 de març, està obligada a l'ingrés del Cànon de sanejament, en concepte de substitut del contribuent, tota persona o entitat que proveïsca l'aigua, independentment que el proveïment es mesure o s'estime, les quals cobraran dels usuaris aquest recurs tributari mitjançant l'oportuna repercussió en la factura o rebut, separadament de qualsevol altre concepte.

A aquests efectes, s'entendrà per l'entitat proveïdora d'aigua aquelles persones físiques o jurídiques, de qualsevol naturalesa, que mitjançant xarxes o instal·lacions de titularitat pública o privada efectuen un proveïment «en baixa» d'aigua, estiga o no emparada aquesta activitat en un títol administratiu de prestació del servei.

2. Quan una entitat subministradora proveïsca «en alta» altres empreses proveïdores, no repercutirà el Cànon de sanejament però estarà obligada a comunicar a l'Entitat Pública de Sanejament d'Aigües Residuals de la Comunitat Valenciana el volum d'aigua proveïda i el receptor d'aquesta.

 

**Article nové. Base imposable** ****[1]****

1. La base imposable per a la fixació de la quota de consum està constituïda pel volum d'aigua consumida, mesurada o estimada, expressat en m³.

2. Amb caràcter general, la base imposable es determinarà mitjançant comptador o altres procediments de mesurament similars.

3. Quan els subministraments propis o els procedents de persones o entitats subministradors no estiguen mesurats pels mecanismes a què fa referència l'apartat anterior, el consum estimat s'avaluarà de la manera següent, sense perjudici de les facultats de comprovació de l'administració:

3.1. Quan es tracte de consums domèstics, a raó de 200 litres per habitant de l'habitatge i dia. En cas de desconéixer-se el nombre de «domiciliats» o «ocupants» de l'habitatge s'estimarà que hi ha tres habitants per habitatge.

3.2. Quan es tracte de consums industrials procedents de persones o entitats subministradores:

a) En els casos de subministraments mitjançant contractes d'aforament, el volum s'avaluarà per aplicació de la fórmula següent:

 

V=I/M

 

sent V el volum d'aigua estimat en m3; I l'import satisfet com a preu de l'aigua, expressat en les unitats monetàries de curs legal (pessetes o euros); i M el preu mitjà de mercat de l'aigua en el municipi corresponent, expressat en les unitats monetàries de curs legal (pessetes o euros) / m3.

b) En aquells casos en què hi haja una ordenança o reglament regulador del preu del servei d'aigua, amb disposició de tarifes diferenciades segons el tipus d'usuaris del servei (habitatges, bars, comerços, etc.), la base imposable per als usos no domèstics es determinarà d'acord amb la fórmula següent:

 

Vi= 219 x (Ti/Td)

 

on Vi és el volum d'aigua estimat, expressat en m3, per a l'ús i; Ti és la tarifa de l'aigua que l'ordenança o reglament assigna a l'ús i; i, Td la tarifa de l'aigua que l'ordenança o reglament assigna als habitatges.

3.3. En els casos de consums industrials procedents de subministraments propis:

a) Quan es tracte de captacions subterrànies, el consum mensual d'aigua podrà estimar-se mitjançant la fórmula següent:

 

Q= 37.500 x P/(h + 20)

 

sent Q el consum mensual expressat en m³; P la potència nominal del grup o grups elevadors expressada en quilovats; i h la profunditat mitjana de l'aqüífer en la zona considerada, expressada en metres.

b) Quan es tracte de recollida d'aigües pluvials, el consum anual d'aigua s'estimarà en l'equivalent al doble de la capacitat dels depòsits de recollida.

c) Quan hi haja autorització o concessió administrativa, el consum anual d'aigua estimat serà el volum que figure en l'autorització o concessió administrativa de l'explotació del subministrament, quan el seu valor siga menor que el determinat conforme amb els procediments establits en els subapartats a) i b) anteriors.

d) Quan el consum no es puga estimar d'acord amb el que estableixen els tres subapartats anteriors, es prendrà, com a volum consumit estimat per a cada període, el declarat pel contribuent en la forma establida reglamentàriament.

4. Excepcionalment, en los supòsits de consum d'aigua procedent de subministraments propis, quan per avaria ocasional del comptador no es puga determinar de forma directa la base imposable d'un determinat període, i sempre que aquesta circumstància es pose en coneixement de l'Entitat de Sanejament en el termini establit en l'apartat primer de l'article disset d'aquest reglament, el cabal consumit s'estimarà d'acord amb l'estadística del consum històric del mateix període de l'any anterior, si n'hi ha; si no és així s'aplicarà la regla general de l'apartat tercer d'aquest article. Quan l'avaria no es comunique en el termini degut o quan, havent-se comunicat, no hi haja estadística del consum històric del mateix període de l'any anterior, s'aplicarà, per a la determinació dels consums estimats, la regla que pertoque de les previstes en l'apartat tercer d'aquest article.

5. Sense perjudici del que disposen els apartats anteriors, en els casos establits en l'article 50 de la Llei 230/1963, de 28 de desembre, General Tributària, la base imposable del Cànon de Sanejament es podrà determinar per estimació indirecta, d'acord amb el procediment establit en l'article 51 de la dita llei.

 

**Article deu.** ****[2]****

 

**Article onze. Quota**

1. La quota del Cànon de sanejament, que s'integra per la suma de les de servei i consum, es determinarà d'acord amb les tarifes que es fixaran anualment en la Llei de Pressupostos de la Generalitat Valenciana.

Per a la determinació de la tarifa del Cànon es podrà distingir entre usos domèstics i usos industrials de l'aigua, així mateix es podrà diferenciar segons la població i els factors relatius a la dimensió de l'establiment.

2. S'entén destinat per a ús domèstic el consum d'aigua realitzat en habitatges que done lloc a aigües residuals generades principalment pel metabolisme humà i les activitats domèstiques. Igual qualificació rebrà el consum d'aigua destinat a emplenar piscines i al reg de qualsevol superfície no afecta a una explotació agrària.

A aquests efectes, es considerarà explotació agrària el conjunt de béns i drets organitzats empresarialment per a la producció agrària amb fins de mercat.

3. La quota aplicable als consums domèstics podrà establir-se d'acord amb la població de cada municipi, per a la qual cosa es podrà distingir entre població permanent i població estacional.

En el cas que un sol comptador servisca per a mesurar el consum d'una comunitat de veïns o grup d'habitatges, el nombre de subjectes passius que servirà de base per a l'aplicació de la quota de servei s'estimarà d'acord amb la taula següent, que estableix una equivalència entre el calibre de comptador i el nombre de subjectes passius servits per ell. Aquesta equivalència s'utilitzarà mentre no es demostre que és un altre el nombre de subjectes passius que obtenen el proveïment d'aigua a través del mateix comptador.

- Comptador amb calibre de fins a 13 mm: 1 abonat.

- Comptador amb calibre de fins a 15 mm: 2 abonats.

- Comptador amb calibre de fins a 20 mm: 3 abonats.

- Comptador amb calibre de fins a 25 mm: 4 abonats.

- Comptador amb calibre de fins a 30 mm: 8 abonats.

- Comptador amb calibre de fins a 40 mm: 15 abonats.

- Comptador amb calibre de fins a 50 mm: 22 abonats.

- Comptador amb calibre de fins a 65 mm: 50 abonats.

- Comptador amb calibre de fins a 80 mm: 90 abonats.

- Comptador amb calibre de més de 80 mm: 150 abonats.

4. S'entén destinat per a ús industrial el consum d'aigua realitzat des de locals utilitzats per a efectuar qualsevol activitat comercial o industrial, i així mateix el realitzat per a usos distints del domèstic i del reg d'explotacions agràries.

La quota del Cànon de sanejament que s'ha de satisfer per usos industrials serà la que resulte segons una de les dues modalitats següents:

a) La determinada d'acord amb la tarifa establerta amb caràcter general per a tots els usos industrials.

b) La corregida per determinats coeficients establerts segons la contaminació produïda, la capacitat de depuració i la incorporació ostensible de l'aigua als productes fabricats, mitjançant l'aplicació de les fórmules i dels procediments que s'estableixen en el capítol III d'aquest reglament.

5. Per al càlcul de la quota de servei, quan no hi haja comptadors i es tracte d'usuaris als quals siguen aplicables les tarifes per usos industrials, s'utilitzarà l'equivalència entre consum d'aigua i calibre del comptador:

 

|  |  |
| --- | --- |
| Metres cúbics / any | Calibre del comptador   (en milímetres) |
| Fins a 5.000: | 13 |
| De 5.001 a 7.500: | 15 |
| De 7.501 a 12.500: | 20 |
| De 12.501 a 17.500: | 25 |
| De 17.501 a 25.000 | 30 |
| De 25.001 a 50.000: | 40 |
| De 50.001 a 75.000: | 50 |
| De 75.001 a 100.000: | 65 |
| De 100.001 a 125.000: | 80 |
| Més de 125.000: | Major de 80 |

 

6. Fos quin fos el sistema de determinació de la base imposable, la quota del cànon haurà de ser satisfeta, en tot cas, pel contribuent, en l'import íntegre, sense perjudici de les bonificacions que resulten procedents.

 

**Article dotze. Bonificacions**

1. S'aplicarà una bonificació del 50% en les quotes del Cànon de sanejament, exclusivament per usos domèstics, en aquells municipis que no compten amb sistemes de depuració en servei, en execució o amb projecte tècnic aprovat per la Generalitat Valenciana.

La bonificació anterior quedarà automàticament sense efecte en el moment en què els municipis disposen d'un projecte de sistema de depuració aprovat tècnicament per  la Generalitat Valenciana.

A aquest efecte, s'entendrà que hi ha un projecte tècnic aprovat per la Generalitat Valenciana quan hi haja un plec de prescripcions tècniques o projecte d'obres aprovat per l'òrgan competent de la Generalitat Valenciana.

2. Així mateix, amb periodicitat semestral, tenint en compte les circumstàncies concurrents en cada municipi el primer dia de cada semestre natural, mitjançant una ordre de la Conselleria d'Economia i Hisenda, a proposta de la Conselleria d'Obres Públiques, Urbanisme i Transports, es determinaran els municipis o les àrees als quals s'aplicarà aquesta bonificació, i els municipis als quals es deixa d'aplicar, d'acord amb el que disposa el paràgraf anterior.

 

**Article tretze. Compatibilitat i incompatibilitat amb altres exaccions.**

Per tal d'evitar la doble imposició, el Cànon de sanejament serà incompatible amb l'exacció de tributs, preus públics o altres recursos de caràcter local que es destinen al finançament efectiu de la gestió i explotació de les obres i instal·lacions a què es refereix la Llei de la Generalitat Valenciana 2/1992, de 26 de març.

D'altra banda, l'esmentat cànon serà compatible amb l'existència d'altres tributs o recursos locals per a finançar la construcció de les obres i instal·lacions, i també amb la percepció de taxes, preus públics o qualsevol altre recurs legalment autoritzat per a costejar la prestació de serveis de clavegueram o altres actuacions que no siguen objecte del Cànon.

En qualsevol cas, es garantiran les quantitats necessàries per a l'explotació efectiva de les instal·lacions d'evacuació i tractament d'aigües residuals de la seua titularitat.

El Govern valencià determinarà, mitjançant decret, el procediment pel qual s'hauran de satisfer les esmentades quantitats.

 

CAPITOL II. Normes de gestió

 

**Article catorze. Competències gestores i recaptadores** ****[3]****

1. D'acord amb el que disposen els articles 14.3 i 16 apartat b) de la Llei de la Generalitat Valenciana 2/1992, de 26 de març, la recaptació del Cànon de Sanejament serà efectuada per l'Entitat Pública de Sanejament d'Aigües Residuals de la Comunitat Valenciana, amb subjecció a la normativa general en matèria de recaptació en tot allò que no resulte previst en aquest reglament i en les altres normes reguladores dels tributs de la Generalitat Valenciana

2. Quan, d'acord amb la legislació aplicable, la competència per a practicar liquidacions del Cànon de Sanejament corresponga a l'Entitat de Sanejament de les Aigües Residuals de la Comunitat Valenciana, aquestes seran dictades pel president de l'Entitat de Sanejament o òrgan en què delegue.

 

**Article quinze. Declaració i ingrés per les entitats subministradores** ****[4]****

1. Les entitats subministradores d'aigua han de presentar davant l'Entitat Pública de Sanejament d'Aigües Residuals de la Comunitat Valenciana, durant el mes natural posterior a l'acabament de cada trimestre natural, una declaració del Cànon de Sanejament facturat en aquest trimestre natural per cada municipi on subministren aigua, ajustada al model MD-101, que aprove la conselleria competent en matèria d'hisenda, encara que l'import facturat en el període siga igual a zero.

En els casos d'entitats subministradores que hagen facturat durant l'any anterior un volum d'aigua superior al milió de m³ anuals, la presentació mencionada s'haurà de fer efectiva en suport informàtic, d'acord amb les prescripcions tècniques i formals que establisca l'Entitat Pública de Sanejament d'Aigües Residuals de la Comunitat Valenciana. Quan les entitats subministradores facturen un volum anual inferior als 50.000 m³, la declaració en qüestió s'haurà de presentar cada any, una sola vegada, en el mes de gener de l'any següent al que corresponga aquella.

2. Les entitats subministradores d'aigua estaran igualment obligades a presentar a l'Entitat Pública de Sanejament d'Aigües Residuals de la Comunitat Valenciana, durant el mes de gener de cada any, una relació detallada de totes les factures o documents equivalents emesos l'any anterior per a cadascun dels seus abonats, amb expressió de la totalitat de les dades resultants de l'aplicació del Cànon de Sanejament. Aquesta relació serà presentada en suport informàtic ajustat a les prescripcions tècniques i formals que establisca l'Entitat de Sanejament esmentada.

3. Amb caràcter general, les entitats subministradores d'aigua hauran d'ingressar el cànon de sanejament percebut cada trimestre natural dels seus abonats dins dels terminis següents:

- Entre l'1 de gener i el 5 de febrer, per a allò que s'ha percebut entre l'1 d'octubre i el 31 de desembre de l'any anterior.

- Entre l'1 d'abril i el 5 de maig, per a allò que s'ha percebut entre l'1 de gener i el 31 de març.

- Entre 1 de juliol i el 5 d'agost, per a allò que s'ha percebut entre l'1 d'abril i el 30 de juny.

- Entre l'1 d'octubre i el 5 de novembre, per a allò que s'ha percebut entre l'1 de juliol i el 30 de setembre.

Quan l'import acumulat del cànon de sanejament facturat per una mateixa entitat subministradora supere, en còmput d'un any natural, els 6.010.000 euros, la mencionada entitat haurà d'ingressar el cànon de sanejament percebut cada mes natural abans del dia 6 del segon mes següent al mencionat mes natural. Quan el mateix import, acumulat en còmput d'un any natural, no supere els 6.010 euros, l'ingrés per l'entitat subministradora d'allò que s'ha percebut dels seus abonats en un any natural en concepte del mencionat cànon, s'haurà d'efectuar abans del dia 6 de febrer de l'exercici següent al mencionat any natural.

Per a la determinació de la periodicitat del calendari d'ingressos a realitzar cada any per les entitats subministradores es prendran com a base les dades de facturació declarades durant l'exercici immediat anterior, sempre que els períodes de facturació declarats comprenguen, almenys, un any de consum. Quan la facturació declarada en l'exercici anterior no cobrisca un any de consum, es completarà, als efectes d'este càlcul, amb els períodes de facturació necessaris declarats en exercicis anteriors, i, quan no es dispose d'estos últims, s'assignarà als períodes de facturació no declarats la mitjana de les dades dels períodes de facturació declarats. En el cas de no haver presentat cap declaració de facturació en els dits exercicis, els ingressos es realitzaran amb periodicitat trimestral conforme al calendari previst en el primer paràgraf d'este apartat. ****[5]****

4. Els ingressos s'efectuaran en les oficines de les entitats col·laboradores en la recaptació del Cànon de Sanejament, per mitjà del model d'autoliquidació i ingrés MD-102, que aprove la conselleria competent en matèria d'hisenda.

Quan l'autoliquidació no determine cap quantitat a ingressar, el model es presentarà directament en les oficines de l'Entitat Pública de Sanejament d'Aigües Residuals de la Comunitat Valenciana.

5. Les entitats subministradores d'aigua han de presentar, abans del 31 de març de cada any, per cada municipi que subministren, una Declaració Resum Anual, conforme al model MD-100, que aprove la conselleria competent en matèria d'hisenda. Aquesta declaració contindrà la determinació del saldo del Cànon de Sanejament, facturat durant l'any natural anterior, que es trobe pendent de percebre dels abonats a 31 de desembre del dit any. Quan el volum d'aigua facturat durant l'any anterior per les entitats subministradores supere el milió de m3 anuals, la presentació mencionada s'haurà d'efectuar en suport informàtic, conforme a les especificacions tècniques i formals que establisca l'Entitat de Sanejament.

6. Les entitats subministradores d'aigua hauran de presentar, junt amb la Declaració Resum Anual de cada exercici, la relació d'impagats corresponent a l'exercici immediat anterior al declarat, ajustada al model MD-401, que aprove la conselleria competent en matèria d'hisenda. En els casos d'entitats subministradores d'aigua que facturen més d'1 milió de m3 a l'any, llevat que no hi haja deutes pendents, o de relacions de més de cinquanta rebuts impagats, la presentació s'haurà d'efectuar en suport informàtic, conforme a les prescripcions tècniques i formals que establisca l'Entitat de Sanejament.

Sobre la base de les relacions d'impagats presentades es dictaran les liquidacions que siguen procedents per l'òrgan a què es refereix l'apartat 2 de l'article 14 d'aquest reglament.

No estaran obligades a presentar la relació d'impagats les entitats públiques subministradores que utilitzen la via executiva en la recaptació dels rebuts de l'aigua.

7. Els venciments de terminis de presentació i ingrés a què fa referència el present article que coincidisquen amb un dia no laborable o un dissabte es consideraran produïts el primer dia hàbil següent”

 

**Article setze. Indemnització compensatòria de la gestió de recaptació** ****[6]****

1. Les entitats subministradores d'aigua tindran dret a percebre una indemnització en compensació de la gestió de recaptació efectuada, que s'establirà anualment per a cadascuna d'aquestes, una vegada acabat el termini de presentació de la Declaració Resum Anual. L'Entitat Pública de Sanejament d'Aigües Residuals de la Comunitat Valenciana determinarà, d'acord amb el procediment establit en l'apartat següent, el percentatge d'indemnització anual que corresponga a cada entitat subministradora, pagant-los l'import resultant.

 

2. El càlcul de la indemnització anual es realitzarà de la manera següent:

a) En primer lloc, es determinarà un percentatge inicial, en funció del grau de recaptació, d'acord amb la taula següent:

 

|  |  |  |  |
| --- | --- | --- | --- |
| Trams de percentatges de recaptació sobre facturat | | | |
| % cànon ingressat sobre cànon facturat | Entre el 0% y el 75% (inclòs) | Entre el 75% y el 85% (inclòs) | Més del 85% |
| % indemnització | 0,5% | 1% | 2% |

 

Els percentatges d'indemnització de la taula anterior s'aplicaran per a cada tram de recaptació realitzada per l'entitat subministradora al llarg de l'any, i s'acumularan les dades corresponents a tots els subministraments realitzats. Una vegada sumats els resultats parcials corresponents a cada tram, s'obtindrà un import que, dividit pel cànon ingressat, donarà com a resultat el percentatge inicial d'indemnització.

Per a aquelles entitats subministradores que durant l'any hagen presentat autoliquidacions del cànon de sanejament referides, almenys, a 5 municipis diferents, el percentatge inicial d'indemnització corresponent al primer tram de la taula anterior (entre el 0 % i el 75 % de cànon ingressat sobre el facturat) s'incrementarà en 0,1 punts per cada 10 municipis o fracció de 10. Una vegada efectuat este ajust, el percentatge inicial d'indemnització es calcularà d'acord amb el que disposa el paràgraf anterior.

b) El percentatge inicial d'indemnització resultant, arredonit a dos decimals, serà incrementat per mitjà de l'aplicació de la fórmula següent:

 

P=24,04 / M

 

Sent M el volum de cànon de sanejament facturat, expressat en milers d'euros fins al segon decimal, i P el valor de l'increment del percentatge inicial d'indemnització, arredonit a dos decimals.

Quan el volum de facturació d'una entitat subministradora siga inferior a 6.012, 12 euros, M tindrà un valor igual a 6,01.

c) El percentatge definitiu d'indemnització anual serà el que resulte de la suma del percentatge inicial i del valor P, definits en els paràgrafs anteriors. Este percentatge definitiu, multiplicat pel cànon ingressat durant l'any per cada entitat subministradora, donarà com a resultat el valor de la indemnització anual corresponent. ****[7]****

3. Perdran el dret al reconeixement de la indemnització anual corresponent a un exercici, les entitats subministradores que hagen presentat fora de termini alguna de les declaracions o autoliquidacions a què estan obligades per aquest reglament, llevat que aquesta circumstància es dega a causa de força major suficientment justificada.

 

**Article disset. Ingrés directe pel subjecte passiu contribuent consumidor** ****[8]****

1. Per a la determinació del consum d'aigua en el cas de subministraments propis, els contribuents estan obligats a instal·lar i mantenir, al seu càrrec, comptadors o altres mecanismes de mesurament directe del volum real d'aigua efectivament consumit. Els dispositius de mesurament instal·lats hauran de complir, en les seues característiques i condicions d'instal·lació i funcionament, les disposicions establides per la normativa sectorial vigent, i disposar dels certificats de calibratge i de correcta instal·lació emesos, respectivament, per l'empresa fabricant i la instal·ladora, o bé per un organisme oficial o entitat autoritzada.

En tots els casos, seran per compte del contribuent les despeses derivades de les operacions següents:

a) La instal·lació del sistema de mesurament d'aigua.

b) La neteja i el manteniment del sistema que permeta la seua conservació en òptimes condicions de mesurament.

c) La substitució de l'aparell de mesurament en els casos d'avaria irreparable o de transcurs del temps de vida útil; aquest últim serà l'establit pel fabricant en les seues especificacions tècniques.

Qualsevol accident o avaria que comporte una modificació de les lectures de l'aparell de mesurament o que exigisca la seua reparació, s'haurà de comunicar a l'Entitat de Sanejament en el termini màxim de 24 hores des del succés, via fax o per qualsevol altre mètode que n'acredite la constància.

L'Entitat de Sanejament podrà realitzar en qualsevol moment les lectures i les comprovacions dels comptadors que considere oportunes, així com precintar-los per a assegurar que no se'n practiquen manipulacions. Aquestes actuacions seran realitzades pel personal propi de l'Entitat de Sanejament o per persones o entitats autoritzades com cal.

2. Tots els contribuents que disposen de subministraments propis d'aigua procedents de captacions subterrànies o superficials, o d'instal·lacions de recollida d'aigües pluvials o similars, estan obligats a presentar a l'Entitat de Sanejament una declaració inicial, ajustada al model MD-202, que aprove la conselleria competent en matèria d'hisenda, en el termini d'un mes comptat des de l'inici de l'aprofitament.

Qualsevol alteració de les característiques declarades s'haurà de comunicar a l'Entitat de Sanejament dins del termini d'un mes, comptat des del moment en què aquesta es produïsca.

3. Els contribuents que disposen de subministraments propis, llevat dels casos en què resulten aplicables els mètodes d'avaluació de consums estimats dels apartats 3 i 4 de l'article 9 d'aquest reglament, hauran de presentar, a més, a l'Entitat de Sanejament, dins dels primers vint dies naturals de cada trimestre natural, una declaració de la totalitat dels volums d'aigua consumits en el trimestre natural immediat anterior, conforme al model MD-203, que aprove la conselleria competent en matèria d'hisenda, i en aquesta es consignaran les lectures practicades en tots i cadascun dels apartats de mesurament instal·lats.

4. L'òrgan a què es refereix l'apartat 2 de l'article 14 d'aquest reglament, dictarà, a la vista dels volums declarats d'aigua consumida, la liquidació provisional procedent, referida a l'any natural a què corresponguen aquells volums.

5. L'Entitat de Sanejament podrà requerir la presentació de les declaracions a què es refereix el present article als contribuents que reben l'aigua d'altres persones o entitats subministradores que no facturen per comptador o altres procediments de mesurament similars. En aquests casos es considerarà com un subministrament «en alta» l'efectuat per la persona o entitat subministradora al dit abonat, i a aquest efecte s'assimilarà la situació del consumidor a la d'un consum d'aigua procedent de fonts pròpies.

 

**Article divuit. Recaptació del Cànon de Sanejament** ****[9]****

1. La recaptació del Cànon de Sanejament es realitzarà mitjançant el pagament en període voluntari o en període executiu.

2. El pagament voluntari es realitzarà en la forma establida en els articles quinze i disset del present reglament, i, en allò no previst en aquests articles, en la forma, en els terminis i amb els efectes previstos en l'article 61 de la Llei 230/1963, de 28 de desembre, General Tributària, i en l'article 20 del Reial Decret 1684/1990, de 20 de desembre, pel qual s'aprova el Reglament General de Recaptació.

3. L'inici del període executiu es determinarà d'acord amb el que disposa l'article 126.3 de la Llei General Tributària, i donarà lloc a l'exacció del deute no pagat en període voluntari per la via de constrenyiment en la forma establida en el Reglament General de Recaptació mencionat i amb la meritació dels recàrrecs i interessos que pertoquen en aplicació del que disposa l'article 127 de la Llei General Tributària.

4. A aquests efectes, l'òrgan de recaptació podrà delegar o convenir aquesta execució per la via administrativa de constrenyiment, bé en aquelles entitats locals que efectuen el cobrament del subministrament d'aigua en període voluntari, repercutint a aquesta entitat les despeses que això origine, o bé en aquelles entitats públiques legalment habilitades per a utilitzar la via administrativa de constrenyiment.

 

**Article dinou. Obligacions formals**

1. La comptabilitat dels substituts del contribuent haurà de permetre determinar, en tot moment i amb la corresponent precisió, l'import del Cànon de sanejament que s'haja de repercutir al contribuent, així com l'acompliment efectiu de l'obligació de repercussió.

Els substituts del contribuent hauran de complir les obligacions formals registrals i de facturació regulades en la normativa de l'impost sobre el valor afegit, tenint en tot moment a disposició de l'administració tributària de la Comunitat Valenciana els registres i documentacions justificatius de l'IVA.

En el cas que l'entitat proveïdora siga una administració local o institucional, el cànon repercutit als usuaris així com l'ingrés en l'Entitat de Dret Públic, es comptabilitzarà en compte específic d'acord amb el Pla General de Comptes per a les entitats locals, aprovat pel Ministeri d'Economia i Hisenda.

2. Les entitats proveïdores hauran d'adaptar el format de les factures o rebuts de manera que hi figuren, de forma diferenciada i comprensible, les dades següents:

a) El nombre de metres cúbics facturats en el període. En els casos de proveïment mitjançant contractes d'aforament en què el volum no puga ser mesurat directament, el nombre de metres cúbics es determinarà d'acord amb el mètode d'estimació objectiva fixat en l'article 10.

b) L'import en pessetes facturat per la quota de consum del Cànon de sanejament. Aquest import serà el resultat de multiplicar la tarifa que corresponga, d'acord amb el tipus d'ús i altres variables que siguen d'aplicació, pels coeficients de càrrega contaminant o de correcció del volum d'aigua consumit que s'haja aprovat si escau.

c) L'import facturat per la quota de servei del Cànon de sanejament, modificat, si escau, pels índexs correctors que hagen estat aprovats dividit entre tantes parts com rebuts gire a l'any l'entitat proveïdora.

d) L'import total facturat com a Cànon de sanejament, amb l'especificació del caràcter de recurs tributari de la Generalitat Valenciana.

 

**Articulo vint. Ingrés per les entitats financeres col·laboradores en l'Entitat Pública de Sanejament d'Aigües Residuals de la Comunitat Valenciana**

Les entitats financeres col·laboradores trametran les quantitats corresponents a la recaptació pel Cànon de sanejament al compte corrent de l'entitat financera que determine a l'efecte l'esmentada entitat de dret públic.

Aquesta tramesa de fons s'efectuarà amb la periodicitat que es determine en el seu moment.

Juntament amb la indicada quantitat, s'acompanyarà la informació necessària, en suport informàtic, d'acord amb les especificacions que s'establisquen en el seu moment, que permetrà conéixer els contribuents o subtituts als quals corresponguen les quantitats ingressades i l'import individualitzat de cadascuna d'elles.

 

**Article vint-i-un. Inspecció**

La direcció i el control de l'activitat inspectora del compliment de les obligacions establertes en la Llei de la Generalitat Valenciana 2/1992, de 26 de març, pel que fa al Cànon de sanejament, correspondrà a la Conselleria d'Economia i Hisenda. Serà d'aplicació al respecte, la normativa continguda en el Reial Decret 939/1986, de 25 d'abril, que aprovà el Reglament General de la Inspecció de Tributs.

A aquest efecte, podrà adscriure's a l'Entitat Pública de Sanejament d'Aigües Residuals de la Comunitat Valenciana, un funcionari de la Inspecció de Tributs de la Generalitat Valenciana, per tal que realitze l'activitat inspectora que siga adient, el qual, dependrà orgànicament de la Conselleria d'Economia i Hisenda, i funcionalment i econòmicament de l'esmentada entitat.

 

**Article vint-i-dos. Infraccions i sancions**

Les infraccions tributàries seran qualificades i sancionades d'acord amb el que disposa la Llei General Tributària i les disposicions complementàries o concordants que regulen la potestat de sancionar de l'administració pública en matèria tributària, en especial el Reial Decret 2631/1985, de 18 de desembre, del procediment per a sancionar les infraccions tributàries.

 

**Article vint-i-tres. Recursos**

Contra els actes administratius dictats en matèria de gestió recaptadora del Cànon de sanejament podrà interposar-se recurs de reposició o d'alçada, d'acord amb el que estableix el Decret 34/1983, de 21 de març, del Govern valencià, pel qual s'aproven normes provisionals per a la resolució de reclamacions interposades contra liquidacions de tributs propis de la Generalitat Valenciana.

 

CAPITOL III. Determinació del Cànon de sanejament dels usos industrials

 

**Article vint-i-quatre. Objecte i àmbit d'aplicació**

L'objecte d'aquest capítol és el desenvolupament normatiu de les fórmules i procediments de les determinacions del Cànon de sanejament aplicable als usos industrials als quals fa referència l'article 23 de la Llei 2/1992 de 26 de març de Sanejament d'Aigües Residuals de la Comunitat Valenciana.

 

**Article vint-i-cinc. Coeficient corrector**

La quota de consum i la quota de servei del Cànon de sanejament per als usos industrials  podran ser incrementades o disminuïdes per l'aplicació d'un coeficient corrector que s'establirà segons els criteris següents:

a) La incorporació ostensible de l'aigua als productes fabricats.

b) Les pèrdues d'aigua per evaporació.

c) El volum d'aigua extreta de primeres matèries

d) La càrrega contaminant que s'incorpore a l'aigua utilitzada o que se n'elimine.

 

**Article vint-i-sis. Declaració de Producció d'Aigües Residuals**

1. Per tal  de determinar el coeficient corrector, els subjectes passius del Cànon de sanejament per a usos industrials, l'activitat  comercial o industrial  dels quals, estiga inclosa en les  seccions  B, C, D o E de la Classificació Nacional d'Activitats  Econòmiques (CNAE-1993), estaran obligats a presentar una Declaració de Producció d'Aigües Residuals.

2. Els subjectes passius del Cànon de Sanejament per usos industrials l'activitat dels quals estiga inclosa en altres seccions de la CNAE distintes de les enumerades en l'apartat anterior, i sempre que el seu consum d'aigua supere els 3.000 m3 anuals, també hauran de presentar la Declaració de Producció d'Aigües Residuals mencionada, si pretenen l'aplicació del coeficient corrector del Cànon de Sanejament. ****[10]****

 

**Article vint-i-set. Determinació del coeficient corrector**

1. El coeficient corrector es determinarà a partir de les dades reflectides en la Declaració de Producció d'Aigües Residuals i de conformitat amb les fórmules que s'especifiquen en l'annex I.

2. El coeficient corrector que resulte multiplicarà la quota de consum i la quota de servei del Cànon de sanejament aplicables amb caràcter general als usos industrials.

3. No obstant això, el coeficient corrector de les quotes no podrà ser inferior ni superior al que amb aquesta finalitat determinen les successives lleis de pressupostos de la Generalitat Valenciana. En els casos en  què,  per aplicació de les fórmules que hi ha en l'annex I, resulte un coeficient corrector menor dels límits inferiors establerts, la persona interessada podrà sol·licitar a l'Entitat Pública de Sanejament d'Aigües Residuals de la Comunitat Valenciana que es trasllade al Govern valencià l'expedient per a l'aprovació, si escau, d'un coeficient corrector inferior a aquests límits. Aquesta sol·licitud sols es podrà efectuar si s'acomplixen les condicions següents:

a) Que l'abocament no vaja a  les instal·lacions públiques que arrepleguen les aigües residuals.

b) Que el volum d'aigua consumida a l'any  per l'establiment supere els 300.000 metres cúbics.

c) Que l'abocament no produïsca impactes negatius al medi ambient.

 

**Article vint-i-vuit. Les resolucions de determinació del coeficient corrector** ****[11]****

1. D'acord amb les dades de les declaracions presentades, o de les dades obtingudes en el procediment d'ofici, el president de l'Entitat Pública de Sanejament d'Aigües Residuals de la Comunitat Valenciana o persona en qui delegue, dictarà resolució de determinació del coeficient corrector aplicable, en el termini de sis mesos comptats des de la presentació de la Declaració de Producció d'Aigües Residuals o des de l'inici del procediment d'ofici.

2. Com a regla general, les resolucions de determinació del coeficient corrector del Cànon de Sanejament produiran efectes a partir de:

a) El trimestre natural següent al de presentació de la Declaració de Producció d'Aigües Residuals corresponent, amb les excepcions següents:

– Que hi haja requeriment administratiu previ a la presentació; en aquest cas, tenen efectes des del trimestre natural següents al de la notificació del primer requeriment emés.

– Que la presa de mostres de l'Informe d'Assaig a què fa referència l'apartat segons de l'article trenta del present reglament siga de fet posterior a la de la presentació de la Declaració de Producció d'Aigües Residuals; en aquest cas el coeficient corrector que s'aprove tindrà efectes a partir del trimestre natural següent al de la data del butlletí d'anàlisi corresponent.

b) El trimestre natural següent al de notificació de l'inici del procediment d'ofici, en el supòsits a què fan referència les lletres a) i b) de l'apartat primer de l'article trenta-u d'aquest reglament.

3. En els procediments iniciats a instància de part, la resolució expressa que es dicte després del transcurs del termini de 6 mesos a què es refereix l'apartat 1 d'aquest article, haurà d'aplicar obligatòriament les dades declarades pel subjecte passiu en relació amb el període consum d'aigua comprés entre el dia inicial del trimestre natural següent al de presentació de la Declaració de Producció d'Aigües Residuals corresponent i la data de la resolució mencionada, sense perjudici de les facultats de comprovació de l'administració respecte dels períodes de consum posteriors a la data de resolució i dels límits establits per al coeficient corrector per les disposicions legals vigents.

4. El coeficient corrector aprovat es comunicarà a l'interessat, amb expressió dels recursos que pertoquen, d'acord amb el que disposa el Decret 34/1983, de 21 de març, del Govern Valencià.

5. El coeficient corrector s'aplicarà en totes les liquidacions del Cànon de Sanejament per usos industrials que es practiquen en la forma prevista en el present reglament.

 

**Article vint-i-nou. Contingut de la Declaració de Producció d'Aigües Residuals**

1. La Declaració de Producció d'Aigües Residuals, el model de la qual, s'aprovarà oportunament mitjançant una ordre, contindrà informació referent al:

a) Balanç d'aigua pel que fa a un any de producció mitjana, fent constar el consum global i els usos detallats  de l'aigua al llarg d'aquest període, així mateix la descripció dels processos industrials que generen aigües residuals.

b) Caracterització dels abocaments produïts, fent constar per a cadascun, el cabal mitjà i punta, la càrrega contaminant mitjana i punta, i el lloc  final de l'abocament.

 

**Article trenta. Presentació de la Declaració de Producció d'Aigües Residuals**

1. La Declaració de Producció d'Aigües Residuals haurà  de presentar-se a l'Entitat Pública de Sanejament d'Aigües Residuals de la Comunitat Valenciana, en el termini dels sis mesos següents a l'entrada  en vigor d'aquest Reglament, o si escau, des que va començar l'activitat. Si en el termini assenyalat, no es conegueren les característiques reals de l'abocament, es presentarà una declaració estimativa, i caldrà formalitzar una declaració definitiva tan aviat com es tinga constància de les dades reals de la producció d'Aigües Residuals, i en tot cas, en el termini d'un any des d'aquella.

2. La Declaració de Producció d'Aigües Residuals s'ha de presentar per cada local, instal·lació o explotació industrial una vegada cada quatre anys, dins del trimestre natural anterior a l'acabament del termini quadriennal. Igualment s'haurà de presentar aquesta declaració en el termini dels tres mesos següents al moment en què es produïsca una modificació de les circumstàncies de producció d'aigües residuals per algun dels motius següents: ****[12]****

a) Canvi en els processos productius.

b) Canvi en els productes elaborats o manipulats.

c) Posada en pràctica de mesures de reducció de la contaminació.

La Declaració de Producció d'Aigües Residuals es presentarà acompanyada d'un Informe d'Assaig de tots i cadascun dels abocaments declarats. La data de presa de mostres d'aquest informe no haurà de tenir una antiguitat superior als tres mesos anteriors a la presentació de la declaració.

En qualsevol cas, les mostres hauran de ser preses conforme al procediment descrit en l'annex II d'aquest reglament.

Quan es declare un únic abocament procedent d'aparells sanitaris, la Declaració de Producció d'Aigües Residuals haurà de dur adjunta la certificació oportuna de tècnic independent sobre aquesta circumstància, i no caldrà realitzar l'anàlisi d'abocament corresponent.

 

**Article trenta-un. Procediment d'ofici** ****[13]****

1. El procediment d'ofici s'aplicarà en els supòsits següents:

a) Per a la determinació del coeficient corrector quan s'incomplisca el deure de presentar la Declaració de Producció d'Aigües Residuals, model MD-301.

b) Per a comprovar la vigència i la validesa de les dades bàsiques necessàries per a la determinació del coeficient corrector.

c) Per a comprovar el requisit establit en la lletra c) de l'apartat tercer de l'article vint-i-set del present reglament.

Per a comprovar la vigència i validesa de les dades reflectides en la declaració inicial de subministraments propis i en les declaracions trimestrals de volums d'aigua.

2. El procediment d'ofici el durà a terme l'Entitat Pública de Sanejament d'Aigües Residuals de la Comunitat Valenciana, i comprendrà els tràmits següents:

a) Inici del procediment: el procediment s'iniciarà mitjançant resolució de l'òrgan competent de l'Entitat de Sanejament, que es notificarà al contribuent en la deguda forma.

b) Instrucció del procediment: en aquesta fase, es practicaran aquelles actuacions d'inspecció tècnica, presa de mostres i anàlisi d'aquestes, constatació de fets i de dades tècniques que siguen pertinents a efectes provatoris, i se sol·licitaran els informes que siguen necessaris per a la determinació del coeficient corrector. En les actuacions d'inspecció tècnica i de presa de mostres podrà estar present un representant del contribuent i s'hauran d'efectuar en condicions que permeten la contradicció dels resultats obtinguts, d'acord amb el procediment establit en l'annex II d'aquest reglament.

c) Audiència a l'interessat: instruït el procediment, es traslladarà al contribuent la proposta de resolució perquè efectue al·legacions en el termini de deu dies hàbils.

d) Resolució: el president de l'Entitat de Sanejament, o la persona en qui delegue, a la vista de l'expedient instruït i, si és el cas, de les al·legacions presentades en el tràmit d'audiència, dictarà la resolució de determinació del coeficient corrector.

 

**Article trenta-dos. Arqueta de registre** ****[14]****

1. Els titulars de locals industrials a què es refereix l'article vint-i-sis estan obligats a instal·lar al seu càrrec una arqueta de registre, de lliure accés des de l'exterior i ubicada de tal forma que permeta en tot moment la inspecció de l'abocament, a l'efecte de realitzar operacions de presa de mostres i la instal·lació d'aparells automàtics de mostreig i mesurament.

2. En cas d'impossibilitat acreditada de compliment d'aquesta norma, l'Entitat de Sanejament definirà l'alternativa tècnica més adequada per a garantir la inspecció i la presa de mostres.

3. En els casos de falta d'arqueta de registre o altra alternativa tècnica o de condicionament del punt de mostreig, l'Entitat de Sanejament podrà determinar la càrrega contaminant de l'abocament a partir de la realització d'un mostreig puntual.

 

DISPOSICIÓ ADDICIONAL

 

L'Entitat Pública de Sanejament d'Aigües Residuals de la Comunitat Valenciana podrà habilitar programes d'ajuda, amb la finalitat de facilitar als subjectes obligats per aquesta norma, l'acompliment de la corresponent Declaració de Producció d'Aigües Residuals.

 

DISPOSICIONS TRANSITÒRIES

 

**Primera**

Per a l'exercici 1994, aquelles entitats proveïdores que hagen presentat dins dels seus terminis totes les declaracions-liquidacions que vencien al llarg d'aquest any i  la declaració-resum anual corresponent a aquest exercici, tindran dret a la indemnització anual compensatòria calculada d'acord amb el que establix l'article 16.3 d'aquest Reglament.

 

**Segona**

1. El coeficient corrector del Cànon de sanejament per usos industrials aplicable amb caràcter general tindrà per als anys 1993 i 1994, el valor 1.

2. No obstant això, quan el coeficient corrector resulte inferior a 1, els subjectes passius podran sol·licitar la seua modificació per als anys indicats, sempre que complisquen qualsevol dels següents requisits:

a) Que el seu proveïment d'aigua es realitze exclusivament per entitats proveïdores.

b) Que tenint proveïments propis haja presentat amb anterioritat a l'entrada en vigor d'aquest decret, la declaració d'alta pel Cànon de sanejament a què fa referència l'article 17.1 del Reglament aprovat  pel Decret 18/1993 del Govern valencià.

Amb aquesta finalitat, presentaran en el termini general establert en l'article 30.1, una Declaració de Producció d'Aigües Residuals, referida a les dades mitjanes corresponents a les anualitats referides, la qual donarà lloc a una liquidació única quan es tracte de proveïments propis, o al reintegrament de la diferència respecte al cànon pagat quan aquest se'ls haja cobrat per mitjà de l'entitat proveïdora de l'aigua.

3. Els requisits i el procediment establerts en l'article 27.3 d'aquest  Reglament, seran igualment d'aplicació als exercicis 1993 i 1994, però condicionats a l'acompliment del que disposa l'apartat anterior d'aquesta disposició transitòria.

4. Els subjectes passius que hagen presentat amb anterioritat a l'entrada en vigor d'aquest decret, la declaració d'alta pel Cànon de sanejament a què fa referència l'article 17.1 del Reglament aprovat pel Decret 18/1993 del Govern valencià, i que no presenten Declaració de Producció d'Aigües Residuals de conformitat amb el que indica l'apartat 2 d'aquesta disposició transitòria i l'article 26 d'aquest Reglament, han de presentar la declaració d'alta prevista en l'article 17.1, en el nou model que s'aprove a l'efecte.

5. En qualsevol cas, la liquidació corresponent als exercicis 1993 i 1994 que es practique als subjectes passius que varen presentar, amb anterioritat a l'entrada en vigor d'aquest decret, la declaració d'alta pel Cànon de sanejament a què fa referència l'article 17.1 del Reglament aprovat  pel Decret 18/1993 del Govern valencià, serà abonada per ells en sis pagaments trimestrals iguals, en comptes dels terminis prevists en l'article 17 d'aquest Reglament.

 

DISPOSICIÓ DEROGATÒRIA

 

Queda derogat el Reglament sobre el Règim Econòmico-financer i Tributari del Cànon de sanejament que fou aprovat pel Decret 18/1993, de 8 de febrer, del Govern valencià.

 

DISPOSICIONS FINALS

 

**Primera**

Es faculta el Conseller d'Economia i Hisenda per a dictar les disposicions necessàries per a l'acompliment i el desenvolupament del que estableix aquest Reglament.

 

**Segona**

Aquest Reglament entrarà en vigor el dia 1 de gener de 1995.

 

 

ANNEX I ****[15]****

 

Coeficient corrector del Cànon de Sanejament per usos industrials

1. El coeficient corrector del Cànon de Sanejament per a usos industrials (C) es compon dels quatre índexs següents, d'acord amb la fórmula que s'indica al final d'aquest apartat, i amb un precisió de dos decimals:

a) Índex corrector de volum (ICV).

b) Índex punta (IP).

c) Índex de càrrega contaminant (ICC).

d) Índex de contaminació específica (ICE)

 

C= ICV x IP x (ICC + ICE)

 

2. L'Índex Corrector de Volum (ICV), deduït del balanç d'aigua, representa la fracció del consum global d'aigua que origina aigües residuals. Es calcularà de la manera següent:

 

ICV = (A+B0–B1–B2)/A

 

on:

A = Volum anual total d'aigua consumida.

B0 = Volum anual total d'aigua extreta de matèries primeres.

B1 = Volum anual total d'aigua incorporada a productes.

B2 = Volum anual total d'aigua perduda per evaporació.

 

3. L'Índex Punta expressa la relació existents entre la càrrega contaminant abocada amb valors superiors als valors mitjans de l'abocament i aquests valors mitjans. 

Per al càlcul de l'Índex Punta es defineix un paràmetre parcial de punta Ri característic de cada paràmetre de contaminació i que es calcula així:

 

Ri = [(Cipunta-Cimed) x Vipunta]/(Cimed x V)

 

 

on:

Ri: Paràmetre punta parcial corresponent al paràmetre de contaminació i en l'abocament.

Cimed: Concentració mitjana anual del paràmetre i en l'abocament.

Cipunta: Concentració instantània màxima del paràmetre i en l'abocament.

V: Volum anual total abocament.

Vipunta: Volum anual d'abocament amb concentració per al paràmetre i superior a la mitjana.

Per a cada abocament, es determinarà un paràmetre punta d'abocament, R, que prendrà el màxim valor dels paràmetres Ri corresponents al dit abocament. L'índex punta (IP) serà determinat en funció del paràmetre punta global R com:

 

|  |  |
| --- | --- |
| IP = 1 | per a R (0,25 |
| IP = 0,83 + 0,67\*R | per a R > 0,25 |

 

 

Quan no siga possible determinar el valor per a l'Índex Punta o no s'emplenen les dades necessàries per al seu càlcul, aquest prendrà un valor per defecte de 1,25.

4. Per al càlcul de l'Índex de Càrrega Contaminant, ICC, es defineix en primer lloc l'abocament urbà que serveix de referència com aquell que, tenint el seu origen en els aparells sanitaris i instal·lacions domèstiques, té les característiques següents:

 

|  |  |
| --- | --- |
| Paràmetre | Valors de referència |
| S.S. | 300 mg/l |
| DBO5 | 300 mg/l |
| DQO | 500 mg/l |
| NKT | 50 mg/l |
| PT | 20 mg/l |
| COND | 2000 µS/cm |
| TOX | 3U.T |

 

D'acord amb aquest abocament urbà, l'Índex de Càrrega Contaminant es calcularà d'acord amb la fórmula següent:

 

ICC = [p1(ΔS.S./300)] + [p2(ΔDBO5/300)] + [p3(ΔDQO/500)] + [p4(ΔNKT/50)] + [p5(ΔPT/20)] + [p6(ΔCOND./2000)] + [p7(ΔTOX./3)]

 

 

En la qual:

ΔSS: Increment de sòlids en suspensió a 059-525 R, en mg/l.

ΔDBO5: Increment de la demanda bioquímica d'oxigen a cinc dies, en mg/l.

ΔDQO: Increment de la demanda química d'oxigen, en mg/l.

ΔNKT: Increment de nitrogen Kjeldahl total (orgànic i amoniacal), en mg/l.

ΔPT: Increment de fòsfor total, en mg/l.

ΔCOND: Increment de conductivitat elèctrica a 25ºC en µS/cm.

ΔTOX: Increment de toxicitat, expressada en unitats de toxicitat (U.T.)

Els increments es calcularan com diferència entre el valor mitjà d'eixida en l'abocament i el valor en les aigües de proveïment, d'acord amb la fórmula següent:

 

ΔCi = Cimed – Ciabas

 

Sent:

ΔCi: Increment de valor del paràmetre i.

Cimed: Valor mitjà del paràmetre i en l'abocament.

Ciabas: Valor del paràmetre i en les aigües de proveïment.

Els pesos de cadascun dels termes s'obtenen en funció del punt final d'abocament d'acord amb la taula següent:

 

|  |  |  |
| --- | --- | --- |
| *Pes* | *Abocament a col·lectors   o al domini públic hidràulic* | *Abocament al mar* |
| p1 | 0,14 | 0,16 |
| p2 | 0,14 | 0,16 |
| p3 | 0,18 | 0,20 |
| p4 | 0,07 | 0,08 |
| p5 | 0,11 | 0,12 |
| p6 | 0,11 | 0,00 |
| p7 | 0,25 | 0,28 |

 

En cas que les aigües residuals d'una indústria siguen abocades al mar mitjançant emissaris submarins la titularitat dels quals corresponga a la mateixa indústria, els pesos p1, p2, p4 i p5 podran ser corregits multiplicant-los per un factor Fd. Aquest factor serà funció del coeficient de dilució inicial (D1) aconseguit pels difusors de l'emissari.

 

|  |  |
| --- | --- |
| *Valor del coeficient   de dilució inicial (D1)* | *Factor Fd* |
| D1 ³ 11.000 | 0,55 |
| 11.000>D1 ³ 7.000 | 0,60 |
| 7.000>D1 ³ 4.000 | 0,65 |
| 4.000>D1 ³ 2.000 | 0,70 |
| 2.000>D1 ³ 1.000 | 0,75 |
| 1.000>D1 ³ 100 | 0,80 |
| 100> D1 | 1,00 |

 

Quan per a la mateixa indústria es produïsquen diversos abocaments, l'Índex Punta (IP), l'Índex de Càrrega Contaminant (ICC), i l'Índex de Contaminació Específic (ICE), es calcularan com a mitjana ponderada dels valors corresponents que se n'obté en cadascun dels abocaments diferents, prenent com a factor de ponderació el volum total corresponent a cada abocament respecte al volum total del conjunt de tots els abocaments.

5. Per al càlcul de l'Índex de Contaminació Específica (ICE), es consideren els principals paràmetres contaminants, no inclosos en l'índex de càrrega contaminant (ICC).  

L'ICE es calcularà d'acord amb la fórmula següent:

 

ICE = (0,25 x ΔpH) + Σ (0,25 x Ci/LCi)

 

Sent:

 

Ci, el valor del paràmetre i en l'abocament, i

LCi, el valor de referència per al paràmetre i.

On:

ΔpH s'obté de la manera següent:

ΔpH = pH – 9 quan pH > 7

ΔpH = 5,5 – pH quan pH (7

No obstant això, ΔpH = 0   quan ΔpH<0

i, Ci/LCi = 0  quan Ci (Lci

 

El resultat s'expressarà amb dos decimals. Els paràmetres a caracteritzar, així com els valors de referència corresponents de cadascun d'ells, són els següents:

 

|  |  |
| --- | --- |
| *Paràmetres a caracteritzar* | *Valor de referència* |
| PH | 5,5 - 9 (u. pH) |
| Zinc total | 5 (mg/l) |
| Coure total | 1 (mg/l) |
| Níquel total | 5 (mg/l) |
| Cadmi total | 0,5 (mg/l) |
| Plom total | 1 (mg/l) |
| Crom total | 2,5 (mg/l) |
| Mercurio total | 0,1 (mg/l) |

 

6. El coeficient corrector tindrà uns límits superior i inferior determinats per les corresponents lleis de pressupostos de la Generalitat Valenciana.

 

 

ANNEX II ****[16]****

 

1. Caracterització de les aigües residuals

Les anàlisis s'hauran de realitzar per un laboratori homologat, entenent per tal el corresponent a empresa col·laboradora dels organismes de conca en matèria de control d'abocaments, com estableix l'Ordre de 16 de juliol de 1987, del Ministeri d'Obres Públiques i Urbanisme.

Els paràmetres analítics a caracteritzar es divideixen en dos grups:

 

|  |  |
| --- | --- |
| Tipus A | pH |
| (paràmetres generales) | Conductivitat elèctrica |
|  | Sòlids en suspensió |
|  | DQO |
|  | DBO5 |
|  | NKT |
|  | P tot |
|  | Toxicitat |
|  |  |
| Tipus B | Crom total |
| (metalls pesants) | Zinc total |
|  | Cadmi total |
|  | Coure total |
|  | Níquel total |
|  | Plom total |
|  | Mercuri total |

 

Les empreses les activitats de les quals estiguen incloses en la relació següent de la Classificació Nacional d'Activitats Econòmiques (CNAE ‘93), hauran de caracteritzar, en tots els punts d'abocament, els paràmetres dels tipus A i B.

 

|  |  |
| --- | --- |
| DIVISIO CNAE’93 | CLASSE O SUBCLASSE AFECTATS |
| 12 Extracció de minerals d’urani i tori | Tots |
| 13 Extracció de minerals metàl·lics | Tots |
| 14 Extracció de minerals no metàl·lics ni energètics | 14.303 Extracció de pirites i sofre |
| 18 Indústria de la confecció i de la pelleteria | 18.301 Preparació, adobament i tenyiment de pells de pelleteria |
| 19 Preparació, adobament, i acabament del cuir | 19.100 Preparació, adobament i acabament del cuir |
| 23 Refinatge del petroli i tractament de combustibles nuclears | Tots |
| 24 Indústria química | Tots |
| 26 Fabricació d’altres productes minerals no metàl·lics | 26.1 Fabricació de vidre i productes de vidre |
|  | 26.3 Fabricació de taulells i rajoles ceràmiques |
| 27 Metal·lúrgia i fabricació de productes metàl·lics | Tots |
| 28 Fabricació de productes metàl·lics, excepte maquinària i equip | Tots |
| 29 Indústria de la construcció de maquinària i equip mecànic | Tots |
| 31 Fabricació de maquinària i material elèctric | 31.3 Fabricació de fils i cables elèctrics aïllats |
|  | 31.4 Fabricaciò d’acumuladors i piles elèctriques |
|  | 31.5 Fabricació de llums elèctrics i aparells d’il·luminació |
| 34 Fabricació de vehicles de motor, remolcs i semiremolcs | Tots |
| 35 Fabricació d’altres materials de transport | Tots |
| 36 Fabricació de mobles, altres indústries manufactureres | 36.2 Fabricació d’articles de joieria, orfebreria, plateria i articles similars |
|  | 36.610 Fabricació de bijuteria |
| 37 Reciclatge | 37.1 Reciclatge de ferralla i deixalles de metall |

 

La resta d'empreses caracteritzaran, únicament, els paràmetres continguts en el tipus A, en cadascun dels seus punts d'abocament. No obstant això, l'Entitat de Sanejament podrà requerir la caracterització dels paràmetres del tipus B a qualsevol empresa obligada a presentar la Declaració de Producció d'Aigües Residuals que puga generar abocaments amb metalls pesats, independentment de l'activitat realitzada.

Les anàlisis per a la determinació de les característiques dels abocaments es realitzaran conformes als Standard Methods for the Examination of Water and Wastewater publicats conjuntament per APHA (American Public Health Association), AWWA (American Water Works Association), WPCF (Water Polution Control Federation). La toxicitat es determinarà sobre la mostra bruta d'aigua residual, en absència de neutralització prèvia, mitjançant el bioassaig d'inhibició de la luminiscència Vibrio fischeri (abans, Photobacterium phosphoreum), o el bioassaig d'inhibició de la mobilitat en Daphnia magna.

2. Mostreig

2.1. Tipus de mostreig

A) Com a regla general, el mostreig, que podrà ser puntual o integrat, haurà de ser realitzat en una jornada de producció normal, per un laboratori homologat que emplenarà l'acta de presa de mostres.

B) Les indústries les aigües residuals de les quals tinguen un grau de contaminació subjecte a grans fluctuacions diàries, les hauran de caracteritzar en la Declaració de Producció d'Aigües Residuals (Model MD-301), mitjançant la realització d'un mostreig integrat.

En els casos d'indústries amb processos de producció estacionals, s'hauran de caracteritzar els abocaments representatius de cadascun d'aquests períodes de manera independent, amb indicació dels volums parcials corresponents a cada període.

2.2. En els casos en què l'Entitat de Sanejament duga a terme actuacions de comprovació o investigació detallades amb la caracterització dels abocaments, haurà d'utilitzar el mateix tipus de mostreig, dels previstos en l'apartat 2.1, que l'usat pel subjecte passiu en la seua Declaració de Producció d'Aigües Residuals. No obstant això, en els casos de falta de presentació de la Declaració de Producció d'Aigües Residuals, o d'impossibilitat material d'instal·lar l'equip automàtic de mesurament per part de l'Entitat de Sanejament, la mostra que ha de prendre aquesta última serà, en qualsevol cas, puntual.

Així mateix, en el cas que l'empresa dispose d'un sistema d'homogeneïtzació de les aigües residuals previ al seu abocament, l'Entitat de Sanejament serà qui determine el tipus de mostreig que s'ha d'efectuar independentment del realitzat per l'interessat en la seua declaració.

3. Procediment de la inspecció amb presa de mostres

3.1. Entrada en l'establiment inspeccionat: amb l'acreditació prèvia del personal encarregat de la inspecció, l'interessat els facilitarà l'accés a les instal·lacions objecte d'inspecció, a fi de realitzar els controls que s'estimen necessaris.

3.2. Presa de mostres: la presa de mostres s'haurà d'efectuar abans que transcorreguen 15 minuts des de l'entrada en l'establiment del personal inspector. En cas contrari, es farà constar aquesta circumstància en la diligència corresponent. Així mateix, es farà constar en la diligència qualsevol diferència significativa en la qualitat o en la quantitat de l'abocament que s'observe durant la inspecció.

Els mostreigs es realitzaran sobre un o diversos punts d'abocament independentment del nombre total de punts d'abocament que hi haja en l'establiment, segons es considere necessari per a cada cas. Cada mostra es prendrà en un punt que siga representatiu de la qualitat final d'aquest abocament.

Cada mostra constarà de tres exemplars homogenis, els envasos dels quals hauran de quedar precintats i etiquetats com cal. Dos exemplars quedaran en poder de l'Entitat de Sanejament, mentre que el tercer d'ells serà lliurat a l'interessat per a l'eventual anàlisi contradictòria. En cas que el tercer exemplar no siga acceptat per l'interessat, els tres exemplars quedaran en poder de l'Entitat de Sanejament i es farà constar aquesta circumstància en la diligència corresponent. Així mateix, s'indicarà en la diligència mencionada el tipus d'envasos utilitzats.

3.3. Emplenament de la Diligència d'Inspecció d'Abocaments: cadascuna de les actuacions d'inspecció dels abocaments es reflectirà en una diligència d'inspecció, la qual serà firmada i segellada pel representant de l'empresa i pel personal de l'Entitat de Sanejament presents en les actuacions d'inspecció. Per a cadascuna de les mostres preses s'alçarà una acta de mostreig, inclosa dins d'aquesta diligència, en la qual es reflectiran totes les circumstàncies relatives a aquest mostreig. Així mateix, a cadascun dels exemplars homogenis que es lliuren a l'interessat s'adjuntarà una acta d'anàlisi contradictòria, destinada a garantir la cadena de custòdia.

3.4. Anàlisi contradictòria: l'interessat haurà de conservar la mostra bessona en les degudes condicions de precinte, etiquetatge i refrigeració fins al seu lliurament en el laboratori dins de les 24 hores següents al mostreig. El cost associat a aquesta anàlisi serà per compte de l'interessat.

A la recepció de l'exemplar homogeni per a la realització de l'anàlisi contradictòria, el laboratori haurà d'emplenar l'acta corresponent conforme a les instruccions que s'hi detallen, i tornar-ne a la interessat còpia.

Dins dels deu dies hàbils següents a la recepció dels resultats de l'anàlisi inicial (aquella promoguda per l'Entitat de Sanejament), l'interessat podrà presentar els resultats de l'anàlisi contradictòria i formular les al·legacions que estime oportunes, adjuntant-hi una acta d'anàlisi contradictòria per cadascuna de les mostres dipositades, emplenada com cal, firmada i segellada per un representant del laboratori.

En l'acta d'anàlisi contradictòria el laboratori haurà de certificar que la mostra analitzada per ell es correspon amb l'exemplar homogeni que es lliurà a l'interessat en el moment de la inspecció, a fi de garantir que els resultats que s'obtinguen de l'anàlisi puguen ser acarats amb els obtinguts de l'anàlisi inicial promoguda per l'Entitat de Sanejament.

Seran causes de no admissió dels resultats de l'anàlisi contradictòria, les que a continuació es detallen:

a) Que hagen transcorregut més de 24 hores des del mostreig de les aigües residuals fins al lliurament en el laboratori de la mostra corresponent.

b) Que l'anàlisi no haja sigut realitzada per laboratori homologat.

c) Que la mostra siga lliurada en el laboratori sense precinte, o que aquest haja sigut manipulat.

d) Que l'acta d'anàlisi contradictòria no haja sigut emplenada pel laboratori homologat.

e) Que les dades consignades en l'acta d'anàlisi contradictòria no coincidisquen amb les de la mostra lliurada a l'interessat.

f) Que no s'hagen caracteritzat tots els paràmetres requerits.

g) Que per qualsevol altra circumstància no quede garantida la cadena de custòdia de les mostres lliurades a l'interessat.

h) Que els resultats de la mostra contradictòria es presenten a l'Entitat de Sanejament fora del termini establit per a això..

3.5. Criteris per a la resolució de resultats analítics divergents:

La comparació s'efectuarà prenent com a referència la suma de l'Índex de Càrrega Contaminant (ICC) i l'Índex de Contaminació Específica (ICE), corresponents a cadascuna de les anàlisis (inicial i contradictòria).

En el cas que el valor de la suma del ICC i del ICE resultants de l'anàlisi inicial siga superior al valor de la suma dels mateixos índexs obtinguts de l'anàlisi contradictòria, seran els resultats de l'anàlisi efectuada sobre la tercera mostra els que tinguen valor com diriments i definitius, als efectes del càlcul del ICC i del ICE resultants de la inspecció de l'abocament.

Aquesta tercera mostra s'analitzarà dins del seu termini de caducitat, en un laboratori designat per l'Entitat de Sanejament i distint dels anteriors. El cost associat a aquesta anàlisi serà a càrrec de l'Entitat de Sanejament.

En el cas que el valor de la suma del ICC i del ICE resultants de l'anàlisi inicial siga inferior al valor de la suma dels mateixos índexs obtinguts de l'anàlisi contradictòria, es prendrà com a valor definitiu el primer.

La tercera mostra no podrà ser objecte d'anàlisi transcorregut un mes des del mostreig, atés el seu caràcter perible i haurà de ser destruïda una vegada transcorregut aquest termini.

 

 

---

****[1]****Article 9 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001), pel qual es modifica el Reglament sobre el Règim Economicofinancer i Tributari del Cànon de Sanejament, aprovat mitjançant el Decret 266/1994, de 30 de desembre, del Govern Valencià (DOGV núm. 4153 de 21.12.2001) Ref. Base de dades 5197/2001.

****[2]****Article 10 suprimit pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[3]****Article 14 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[4]****Article 15 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[5]****Apartat 3 de l'article quinze redactat pel [**Decret 83/2014, de 6 de juny, del Consell**](http://www.dogv.gva.es/va/disposicio?sig=004950/2014&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004950/2014), pel qual es modifica el Reglament del Règim Economicofinancer i Tributari del Cànon de Sanejament, aprovat per mitjà del Decret 266/1994, de 30 de desembre, del Consell (DOGV núm. 7291 de 09.06.2014) Ref. Base de dades 004950/2014.

****[6]****Article 16 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[7]****Apartat 2 de l'article setze, redactat pel [**Decret 83/2014, de 6 de juny, del Consell**](http://www.dogv.gva.es/va/disposicio?sig=004950/2014&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004950/2014).

****[8]****Article 17 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[9]****Article 18 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[10]****Article 26.2 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[11]****Article 28 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[12]****Article 30.2 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[13]****Article 31 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[14]****Article 32 modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[15]****Annex I modificat pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).

****[16]****Annex II introduït pel [**Decret 193/2001, de 18 de desembre**](http://www.dogv.gva.es/va/disposicio?sig=5197/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5197/2001).


Còpia Permalink ELI